ՀՀ օրենսդրությունը ազգային փոքրամասնություններին հնարավորություն է ընձեռում հիմնելու ոչ կառավարական` հասարակական կազմակերպություններ և անարգել քարոզելու իրենց ազգային արժեքները` լեզուն, կրոնը, ավանդույթները: Ապրելով իրենց պատմական հայրենիքից դուրս` այլէթնիկ միջավայրում, նաև ազգային պետական կազմավորումների բացակայության պայմաններում` Հայաստանում բնակվող ազգային փոքրամասնությունների համար կարևոր է պարզել հետևյալ հարցերը. առաջին` էթնիկ ինքնության և ազգային-մշակութային արժեքների պահպանման ու զարգացման գործում ի՞նչ դեր ունեն ազգային փոքրամասնությունների ՀԿ-ները, որքանո՞վ են դրանց անդամները տեղյակ ՀԿ-ների գործունեությանը, նրանց գնահատականը. երկրորդ` որքանո՞վ են դրանք նպաստում Հայաստանում քաղաքացիական հասարակության կայացմանը, հասարակական կյանքին և համահայաստանյան բնույթի խնդիրների լուծմանը. երրորդ` ի՞նչ խնդիրներ են ծառացած նրանց առջև, և ի՞նչ առաջարկություններ ունեն դրանց հետագա բարելավման ուղղությամբ: